CELEX: 32017D1768
Language: lt
Date: 1506297600000
Title: 2017 m. rugsėjo 25 d. Tarybos įgyvendinimo sprendimas (ES) 2017/1768, kuriuo Kroatijos Respublikai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio

28.9.2017   
            
            
               LT
            
            
               Europos Sąjungos oficialusis leidinys
            
            
               L 250/71
            
         TARYBOS ĮGYVENDINIMO SPRENDIMAS (ES) 2017/1768
   2017 m. rugsėjo 25 d.
   kuriuo Kroatijos Respublikai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               remdamasi Direktyvos 2006/112/EB 287 straipsnio 19 punktu, Kroatija nuo pridėtinės vertės mokesčio (toliau – PVM) gali atleisti apmokestinamuosius asmenis, kurių metinė apyvarta neviršija 35 000 EUR sumos, apskaičiuotos nacionaline valiuta pagal jos įstojimo dieną galiojusį valiutos keitimo kursą;
            
         
               (2)
            
            
               raštu, kurį Komisija užregistravo 2016 m. gruodžio 20 d., Kroatija paprašė leidimo nustatyti specialią priemonę, kuria nukrypstama nuo Direktyvos 2006/112/EB 287 straipsnio (toliau – speciali priemonė) ir kuria jai nuo 2018 m. sausio 1 d. leidžiama nuo PVM atleisti apmokestinamuosius asmenis, kurių metinė apyvarta neviršija 45 000 EUR lygiavertės sumos nacionaline valiuta;
            
         
               (3)
            
            
               didesnė riba taikant specialią schemą mažosioms įmonėms yra paprastinimo priemonė, nes ji gali labai sumažinti mažųjų įmonių PVM prievoles;
            
         
               (4)
            
            
               remdamasi Direktyvos 2006/112/EB 395 straipsnio 2 dalies antra pastraipa, Komisija 2017 m. kovo 13 d. raštu pranešė kitoms valstybėms narėms apie Kroatijos prašymą. 2017 m. kovo 14 d. raštu Komisija pranešė Kroatijai, kad turi visą prašymui įvertinti būtiną informaciją;
            
         
               (5)
            
            
               remiantis Kroatijos pateikta informacija, šia specialia priemone galėtų pasinaudoti apie 9 000 mokesčių mokėtojų PVM prievolėms, nustatytomis Direktyvos 2006/112/EB XI antraštinės dalies 2 skyriuje, sumažinti. Dėl to taip pat sumažėtų mokesčių rinkimo našta mokesčių administratoriui;
            
         
               (6)
            
            
               atsižvelgiant į tai, kad dėl šios specialios priemonės sumažės mažųjų įmonių PVM prievolės, Kroatijai turėtų būti leista ją taikyti ribotu laikotarpiu. Apmokestinamieji asmenys toliau turėtų turėti galimybę rinktis įprastines PVM procedūras;
            
         
               (7)
            
            
               Direktyvos 2006/112/EB 281–294 straipsniai dėl specialios smulkaus verslo įmonėms skirtos schemos šiuo metu yra peržiūrimi, todėl gali būti, kad direktyva, kuria iš dalies keičiamos tos nuostatos, įsigalios anksčiau, nei baigs galioti nukrypti leidžianti nuostata;
            
         
               (8)
            
            
               remiantis Kroatijos pateikta informacija, padidinta riba turės nežymų poveikį bendrai galutinio vartojimo etape surenkamų mokesčių pajamų sumai;
            
         
               (9)
            
            
               nukrypti leidžianti nuostata nedarys poveikio Sąjungos nuosaviems ištekliams, gaunamiems iš PVM, nes Kroatija apskaičiuos kompensaciją pagal Tarybos reglamento (EEB, Euratomas) Nr. 1553/89 (2) 6 straipsnį,
            
         PRIĖMĖ ŠĮ SPRENDIMĄ:
   1 straipsnis
   Nukrypstant nuo Direktyvos 2006/112/EB 287 straipsnio 19 punkto, Kroatijai leidžiama nuo PVM atleisti apmokestinamuosius asmenis, kurių metinė apyvarta neviršija 45 000 EUR lygiavertės sumos nacionaline valiuta pagal jos įstojimo dienos valiutos konvertavimo kursą.
   2 straipsnis
   Šis sprendimas įsigalioja pranešimo apie jį dieną.
   Šis sprendimas taikomas nuo 2018 m. sausio 1 d. iki 2020 m. gruodžio 31 d. arba iki direktyvos, kuria iš dalies keičiami Direktyvos 2006/112/EB 281–294 straipsniai, įsigaliojimo dienos, atsižvelgiant į tai, kuri data yra ankstesnė.
   3 straipsnis
   Šis sprendimas skirtas Kroatijos Respublikai.
   
      Priimta Briuselyje 2017 m. rugsėjo 25 d.
      
         
            Tarybos vardu
         
         
            Pirmininkas
         
         M. MAASIKAS
      
   
   
      (1)  OL L 347, 2006 12 11, p. 1.
   
      (2)  1989 m. gegužės 29 d. Tarybos reglamentas (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (OL L 155, 1989 6 7, p. 9).